Uredba Sveta (ES) št. 1637/98

z dne 20. julija 1998

o spremembi Uredbe (EGS) št. 404/93 o skupni ureditvi trga za banane

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

(1) ker so potrebne številne spremembe pravil o trgovini s tretjimi državami iz naslova IV Uredbe (EGS) št. 404/93 [4];

(2) ker je treba izpolniti mednarodne obveznosti Skupnosti v okviru Svetovne trgovinske organizacije (STO) in do drugih podpisnic Četrte konvencije držav AKP ter ES, hkrati pa doseči cilje skupne ureditve trga za banane;

(3) ker je v okviru STO določena osnovna tarifna kvota za 2200000 ton po znižani carinski stopnji 75 ekujev na tono;

(4) ker povečanje porabe zaradi širitve Skupnosti opravičuje odprtje samostojne tarifne kvote za 353000 ton; ker bi tako kot za osnovno tarifno kvoto morala tudi za to dodatno tarifno kvoto veljati znižana carina 75 ekujev na tono; ker takšno znižanje opravičuje potreba po zagotavljanju zadostne ponudbe v Skupnosti;

(5) ker delež tradicionalnih AKP banan v skupni količini 857700 ton, ki se lahko uvozijo brez carinskih dajatev, za države dobaviteljice tradicionalnih količin ohranja dostop do trga Skupnosti v skladu s Protokolom 5 k Četrti konvenciji držav AKP in ES ter s pravili STO;

(6) ker bi glede na obveznosti iz Četrte konvencije držav AKP in ES, zlasti iz člena 168, in na potrebo, da se zagotovi ustrezne konkurenčne pogoje za netradicionalne AKP banane, olajšava 200 ekujev za te banane omogočila ohranitev teh trgovinskih tokov tudi v okviru nove uvozne ureditve, ki jo uvaja ta uredba;

(7) ker je treba pri razdeljevanju tarifnih kvot in, po potrebi, tradicionalnih količin iz AKP, uporabljati enoten kriterij za opredelitev držav pridelovalk banan, ki imajo bistveni interes v dobavi banan; ker pa mora imeti Komisija, ki ji pomaga odbor predstavnikov držav članic, pristojnost, da razdeli količine na podlagi tega kriterija, če ne bi bilo razumne možnosti za dosego sporazuma s temi državami;

(8) ker je treba predvideti možnost, da se lahko dodatna tarifna kvota spremeni v primeru povečanega povpraševanja v Skupnosti, ki se ugotovi pri pripravi bilance ponudbe in povpraševanja; ker je treba predvideti tudi možnost sprejetja posebnega ukrepa v primeru izjemnih okoliščin, ki bi lahko vplivale na preskrbo trga Skupnosti;

(9) ker bi bilo treba po ustreznem poskusnem obdobju izvajanje te uredbe pregledati;

(10) ker bi bilo zato treba ustrezno spremeniti naslov IV Uredbe (EGS) št. 404/93,

SPREJEL NASLEDNJO UREDBO:

Člen 1

Uredba Sveta (EGS) št. 404/93 se spremeni:

1. Členi 16 do 20 naslova IV se nadomestijo z naslednjim besedilom:

"Člen 16

Členi 16 do 20 tega naslova se uporabljajo samo za sveže proizvode iz tarifne oznake KN ex08030019.

V okviru tega naslova:

1. "tradicionalni uvoz iz držav AKP" pomeni uvoz banan po poreklu iz držav, naštetih v prilogi k tej uredbi, v Skupnost, največ do količine 857700 ton (neto teža) letno; te banane se označijo kot "tradicionalne banane iz AKP";

2. "netradicionalni uvoz iz držav AKP" pomeni uvoz banan po poreklu iz AKP držav, v Skupnost, ki niso zajete v opredelitvi iz točke 1; te banane se označijo kot "netradicionalne banane";

3. "uvoz iz tretjih držav, ki niso članice AKP" pomeni uvoz banan po poreklu iz tretjih držav, razen AKP držav, v Skupnost; te banane se označijo kot "banane iz tretjih držav".

Člen 17

Za uvoz banan v Skupnost je treba pridobiti uvozno dovoljenje, ki ga izdajo države članice zainteresiranim strankam, ne glede na njihov sedež v Skupnosti in brez poseganja v posebne določbe, sprejete za uporabo členov 18 in 19.

Uvozna dovoljenja veljajo v celotni Skupnosti. Razen v primeru odstopanj, sprejetih po postopku iz člena 27, je pogoj za izdajo takšnega dovoljenja polog varščine, ki jamči uvoz proizvodov v skladu s to uredbo v roku veljavnosti dovoljenja. Razen v primerih višje sile se varščina v celoti ali delno zaseže, če se uvoz v tem roku ne izvede ali pa se izvede samo delno.

Člen 18

1. Za uvoz banan iz tretjih držav in netradicionalnih banan iz AKP se vsako leto odpre tarifna kvota za 2200000 ton banan (neto teža).

Za uvoz banan iz tretjih držav v okviru tarifne kvote se plača carino 75 ekujev na tono, uvoz netradicionalnih banan iz AKP pa je carine prost.

2. Za uvoz banan iz tretjih držav in netradicionalnih banan iz AKP se vsako leto odpre dodatna tarifna kvota za 353000 ton banan (neto teža).

Za uvoz banan iz tretjih držav v okviru te tarifne kvote se plača carino v višini 75 ekujev na tono, uvoz netradicionalnih banan iz AKP pa je carine prost.

3. Za uvoz tradicionanih banan iz AKP se ne plačuje carine.

4. Če ni razumne možnosti za sporazum med vsemi pogodbenicami STO, glavnimi dobaviteljicami banan, lahko Komisija tarifno kvoto iz odstavkov 1 in 2 in tradicionalno AKP količino razdeli med glavne dobaviteljice banan po postopku iz člena 27.

5. Z odstopanjem od člena 15 je za netradicionalne banane iz AKP, ki se uvažajo izven tarifne kvote iz odstavkov 1 in 2 tega člena, carina na tono enaka dajatvam iz člena 15, zmanjšanim za 200 ekujev.

6. Stopnje dajatev iz tega člena se pretvorijo v nacionalno valuto po menjalnem tečaju, ki za zadevne proizvode velja za namene skupne carinske tarife.

7. Če se povpraševanje v Skupnosti poveča, kar se ugotovi iz bilance ponudbe in povpraševanja oziroma uvoza in izvoza, se lahko poveča tudi dodatna tarifna kvota iz odstavka 2.

Elemente bilance in način sprejemanja bilance ter povečanje dodatne tarifne kvote se določi po postopku iz člena 27.

8. Če bi bila ponudba na trgu Skupnosti motena zaradi izrednih okoliščin, ki vplivajo na pridelavo ali uvoz, Komisija sprejme potrebne posebne ukrepe po postopku iz člena 27.

V takšnih primerih se lahko dodatna tarifna kvota iz odstavka 2 prilagodi na podlagi bilance iz odstavka 7. Posebni ukrepi lahko odstopajo od določb, sprejetih v okviru člena 19(1), vendar ne smejo različno obravnavati posameznih držav porekla.

9. Banane iz tretjih držav ter tradicionalne in netradicionale banane iz AKP, ki se ponovno izvozijo iz Skupnosti, se ne vštevajo v kvoto.

Člen 19

1. Tarifne kvote iz člena 18(1) in (2) ter uvoz tradicionalnih banan iz AKP se vodi po postopku, ki upošteva tradicionalne trgovinske tokove ("tradicionalni/novi dobavitelji").

Komisija sprejme potrebne izvedbene predpise po postopku iz člena 27.

Po potrebi se lahko sprejme tudi druge ustrezne postopke.

2. Sprejeti postopek mora ustrezno upoštevati povpraševanje na trgu Skupnosti in potrebo po zagotavljanju uravnoteženosti ponudbe in povpraševanja.

Člen 20

Komisija sprejme določbe za uporabo tega naslova po postopku iz člena 27. Te določbe obsegajo:

(a) jamstvo o vrsti, izvoru in poreklu proizvoda;

(b) priznanje dokumenta za preverjanje teh jamstev;

(c) pogoje za izdajo in rok veljavnosti uvoznih dovoljenj;

(d) morebitne posebne določbe za olajšanje prehoda od ureditve uvoza, ki se je uporabljala od 1. julija 1993, na sedanjo ureditev iz tega naslova;

(e) potrebne ukrepe za zagotovitev izpolnjevanja obveznosti iz sporazumov, ki jih je Skupnost sklenila v skladu z členom 228 Pogodbe."

2. Člen 32 se nadomesti z naslednjim besedilom:

"Člen 32

1. Najkasneje do 31. decembra 2004 Komisija Evropskemu parlamentu predloži poročilo, lahko skupaj s predlogi, o izvajanju te uredbe in o možnih spremembah, zlasti glede ureditve uvoza.

2. Poročilo je namenjeno predvsem analizi trendov prodaje banan iz Skupnosti, držav AKP in iz tretjih držav ter oceni delovanja režima uvoza. Pri tem se posebno pozornost posveti vprašanju, v kolikšnem obsegu so najbolj ranljive AKP dobaviteljice obdržale svoj položaj na trgu Skupnosti."

3. Člen 15a se črta;

4. Priloga se nadomesti s prilogo k tej uredbi.

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. januarja 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. julija 1998

Za Svet

Predsednik

W. Molterer

[1] UL C 75, 11.3.1998, str. 6.

[2] UL C 210, 6.7.1998.

[3] UL C 235, 27.7.1998.

[4] UL L 47, 25.2.1993, str. 1. Uredba, kakor je bila nazadnje spremenjena z Uredbo (EGS) št. 3290/94 (UL L 349, 31.12.1994, str. 105).

--------------------------------------------------

PRILOGA

PRILOGA

Tradicionalne količine banan iz držav AKP

Uvoz po poreklu iz naslednjih držav dobaviteljic, največ do količine 857700 ton (neto teža) letno:

Slonokoščena obala

Kamerun

Surinam

Somalija

Jamajka

St. Lucia

St. Vincent in Grenadine

Dominika

Belize

Zelenortski otoki

Grenada

Madagaskar

.

--------------------------------------------------